Sagunt celebra del 4 al 30 una nova edició del Setembre Sefardita amb visites nocturnes a la seua Jueria, jocs, conferències, gastronomia i música tradicional
01 de setembre 2022

![](/media/stvo50ba/c1_mini_m1_cartel_septiembresefardisagunto22.jpg?width=850&height=566.9886363636364)

El 4 de setembre se celebra la Jornada Europea de la Cultura Jueva i, amb este motiu, la Regidoria de Turisme de l'Ajuntament de Sagunt, en col·laboració amb la Xarxa de Jueries d'Espanya - Camins de Sefarad, de la qual Sagunt forma part des de 2019, ha preparat un ampli programa d'activitats al llarg de tot el mes: el Setembre Sefardita 2022, que es desenvoluparà del propi dia 4 fins al 30.

La proposta arriba enguany sota l'eslògan _Renàixer_, simbolitzat mitjançant la il·lustració d'una papallona Monarca i inclou tot tipus d'activitats, algunes d'elles gratuïtes o a preus accessibles, com ara jocs, gastronomia, música, visites guiades a la seua Jueria i molt més.

A Sagunt, les ales de la papallona estaran exposades a la Casa dels Berenguer del 4 al 30 de setembre. Aquelles persones que visiten este espai i es facen una fotografia amb elles per a després ensenyar-la en la recepció rebran un obsequi, fins a fi d'existències. A més a més, etiquetant en _Instagram_ a [_**@redjuderias**_](https://www.instagram.com/redjuderias/) i usant les etiquetes _#renacer_ i _#redjuderias_ es participarà en un sorteig d'un viatge d'una nit amb allotjament i desdejuni per a dues persones en qualsevol ciutat de la Xarxa de Jueries a elecció de la persona agraciada.

El programa d'activitats que s'ha preparat compta amb visites nocturnes a la Jueria de Sagunt, el joc en equip _Descobrix la Jueria_, conferències i xarrades, tastos de vins _kosher_ i concerts de música tradicional sefardita. Així mateix, s'han unit a esta iniciativa establiments de restauració com Artesans Forn de la Melica, Montiver Food, La Taverna de la Serp i els restaurants Le Fou i Cyrus Dad, tots ells amb propostes gastronòmiques sefardites preparades per a l'ocasió; també els allotjaments B&B Domus Atilia, Hotel Sweet Els Arenals, Domus Amabilis, Villas de Corinto i Hotel Sagunto, que obsequiaran amb una clau sefardita, fins a fi d'existències, per allotjar-se els caps de setmana que dure la programació.

Per a més informació i reserves, es pot consultar la pàgina web [**www.saguntoturismo.com**](http://www.saguntoturismo.com/), trucar als telèfons 962 655 859 i 962 690 402 ó acudir presencialment a les oficines de Turisme de Sagunt i el Port de Sagunt. També pot consultar-se el [**programa oficial**](https://www.saguntoturismo.com/sagunto/gestion/documentos/4675ae59e9bcde6de6e82aa6def9f71a4845cba1a8f3751f8d3eb1e373d1631b.pdf) del [**Setembre Sefardita de Sagunt 2022**](https://www.saguntoturismo.com/sagunto/Web_php/index.php?contenido=esdeveniments_coconut&idEsdev=84&title=setembre-sefard-a-sagunt-2022). El preu de la visita nocturna a la Jueria és de 10 euros per a persones adultes i de 5 euros per a menors d'entre 5 i 10 anys; la resta de les experiències sefardites és gratuïta, si bé cal indicar que les places són limitades i, per tant, requerixen reserva prèvia obligatòria.

**Xarxa de Jueries d'Espanya - Camins de Sefarad**

La Xarxa de Jueries d'Espanya - Camins de Sefarad, de la qual el municipi de Sagunt forma part des de l'any 2019, és una associació constituïda per municipis que compten en els seus conjunts medievals amb un patrimoni arquitectònic, històric, mediambiental i cultural que és herència de les comunitats jueves que els van habitar. Els membres de la xarxa actuen de manera conjunta en defensa del patrimoni històric i el llegat jueu promovent projectes culturals, turístics i acadèmics així com mitjançant una política d'intercanvi d'experiències nacionals i internacions que contribuïsquen al coneixement i respecte mutu de pobles, cultures i tradicions.

Àvila, Barcelona, Béjar, Càceres, Calahorra, Còrdova, Estella-Lizarra, Hervás, Jaén, Lleó, Lorca, Lucena, Monforte de Lemos, Plasència, Ribadavia, Sagunt, Segòvia, Tarassona, Toledo, Tudela i Tui venen recuperant des de fa més de 20 anys les seues jueries, invertint temps i recursos en la rehabilitació de cases, carrers, palaus i quants edificis es puguen salvar de l'oblit per a rescatar el coneixement de les vides de les famílies jueves de tota procedència i condició. Història oculta, revelada després de cinc-cents anys i ara recuperada.

L'associació actua sense ànim de lucre i amb plena independència en la defensa d'este llegat. La [**Xarxa de Jueries d'Espanya**](https://redjuderias.org/), en la seua projecció internacional, és membre fundador de l'Itinerari Europeu del Patrimoni Jueu, i realitza una intensa tasca de difusió a l'estranger.

![](/media/mttlqown/c_cartel_septiembresefardisagunto22.jpg?width=600.7954545454546&height=850)

![](/media/kqligo2b/c_programa_septiembresefardisagunto22_01.jpg?width=600.7954545454546&height=850)

![](/media/jkrhroo4/c_programa_septiembresefardisagunto22_02.jpg?width=600.7954545454546&height=850)

*   [](http://www.facebook.com/sharer.php?u=https://aytosagunto.es/va/actualitat/setembre-sefardi-sagunt-2022-09-01/ "Facebook")
*   [](http://twitter.com/share?url=https://aytosagunto.es/va/actualitat/setembre-sefardi-sagunt-2022-09-01/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/setembre-sefardi-sagunt-2022-09-01/ "Linked In")
*   [](mailto:?body=https://aytosagunto.es/va/actualitat/setembre-sefardi-sagunt-2022-09-01/)